शर्तबंदी प्रथा से मुक्त होकर प्रवासी भारतीयों ने अपने तथा अपनी पीढ़ियों के भविष्य की चिंता की। उन्हें लगा कि मात्र किसानी कर लेने से, कुछ अच्छे मकान और संपत्ति एकत्रित कर लेने से ही काम नहीं चलेगा, अपितु जीवन को संपन्नता प्रदान करने के लिए विद्या की भी आवश्यकता होगी। पंडित-पुरोहित, किस्सागोई, भजनीक आदि तो जैसे-तैसे हिंदी का प्रचार-प्रसार कर ही रहे थे लेकिन तुलसी रामायण ने लोगों में हिंदी की जान फूँक दी। गाँव-गाँव, बस्ती-बस्ती में रामायण की चौपाइयाँ, सूर-तुलसी के भजन, महिलाओं के मधुर लोक-गीत अब गूँजने लगे थे। वातावरण में सत्यनारायण व्रत कथा, हनुमान-रोठ, सूर्य पुराण भी स्पंदित होने लगे।